СТАНОВИЩЕ 
ОТ  МИНИСТЪРА НА ПРАВОСЪДИЕТО

Предложенията за изменение и допълнение на Конституцията на Република България, внесени на 22 декември 2005 г. от група народни представители отразяват обществените нагласи, корелират с препоръките от европейските ни партньори и са оптимално възможните към този момент.
Пет  от предложените общо 7 параграфа имат пряко отношение към реформата на съдебната система. С новите разпоредби:
- се доразвива функцията на прокуратурата по ръководството и надзора върху разследването,
- на конституционно ниво се разграничават правомощията на следователите и дознателите като разпределението на делата в досъдебното производство между тях е подробно уредено в новия НПК,
- регламентира се по нов начин освобождаването на председателя на ВКС, на ВАС и на главния прокурор като се въвежда и една нова хипотеза – освобождаването им от НС с квалифицирано мнозинство. Предложената промяна е съобразена с принципите на парламентарната демокрация, 
- установява се баланс и ефективно взаимодействие между съдебните органи и министъра на правосъдието при администрирането на съдебната дейност чрез известно разширяване на неговите правомощия в тази  област, без да се нарушава независимостта на съдебната власт при разглеждането и решаването на делата,
- със задължението на висшите ръководители на съдебната власт да внасят в НС годишни доклади за дейността на съдебната система се укрепва обратната връзка между законодателя и съдебната практика, което е предпоставка за анализ на съдебната практика, усъвършенстване на законодателството и гарантира прозрачност и по-добра информираност на обществото за работата на съдебната власт.
Уважаеми дами и господа, подкрепям законопроекта за изменение и допълнение на Конституцията на Република България, без да изключвам възможността и за други промени, ако обществените потребности наложат това.

				МИНИСТЪР: /п/
					Проф.д-р ГЕОРГИ ПЕТКАНОВ